b'\n_START_ARTICLE_\nVeltiniai\n_START_PARAGRAPH_\nVeltiniai, dar veltinukai (rus. \xd0\x92\xd0\xb0\xd0\xbb\xd0\xb5\xd0\xbd\xd0\xba\xd0\xb8) \xe2\x80\x93 i\xc5\xa1 viln\xc5\xb3 velti \xc5\xbeieminiai auliniai batai, tradicinis Eurazijos taut\xc5\xb3 veltinis apavas, skirtas vaik\xc5\xa1\xc4\x8dioti sausu sniegu._NEWLINE_Veltiniai gali b\xc5\xabti pagaminami su prisi\xc5\xabtais odiniais ar guminiais padais (taip pat gumavimo b\xc5\xabdu), kurie ma\xc5\xbeina bat\xc5\xb3 dilim\xc4\x85. Vietov\xc4\x97se, kur b\xc5\xabna at\xc5\xa1iaurios \xc5\xbeiemos, bat\xc5\xb3 padai papildomai apsiuvami sud\xc4\x97v\xc4\x97t\xc5\xb3 veltini\xc5\xb3 aul\xc5\xb3 atrai\xc5\xbeomis. Tam tikromis s\xc4\x85lygomis, esant \xc5\xa1lapiam keliui, lyjant, priimta juos av\xc4\x97ti su u\xc5\xbemaunamais kalio\xc5\xa1ais. Atspar\xc5\xabs \xc5\xa1lapdribai ir sniegui, nes vilnos sud\xc4\x97tyje yra nat\xc5\xabrali\xc5\xb3 lanolino riebal\xc5\xb3, kurie neleid\xc5\xbeia dr\xc4\x97gmei skverbtis \xc4\xaf vid\xc5\xb3. Anks\xc4\x8diau veltiniai buvo juodos, rudos, pilkos arba baltos spalvos, o \xc5\xa1iuo metu pagaminami \xc4\xafvairi\xc5\xb3 kit\xc5\xb3 spalv\xc5\xb3, dekoruoti batai.\n_START_SECTION_\nGamyba\n_START_PARAGRAPH_\nMechani\xc5\xa1kai veikiamas vilnos pluo\xc5\xa1tas turi savyb\xc4\x99 persipinti ir sutank\xc4\x97ti. Vilnos plaukeliai yra elastingi ir turi \xc5\xbevynelius, kurie v\xc4\x97limo metu tarsi u\xc5\xbesirakina. V\xc4\x97limo metu vilnos t\xc5\xabrin\xc4\x97 apimtis \xc5\xbeymiai suma\xc5\xbe\xc4\x97ja._NEWLINE_Pramonin\xc4\x97mis ma\xc5\xa1inomis velta vilna yra stora, tod\xc4\x97l u\xc5\xbetikrina \xc5\xa1ilumos cirkuliacij\xc4\x85 veltinuk\xc5\xb3 viduje. Be to, tokiu b\xc5\xabdu nuvelti veltiniai batai nesudyla, yra ilgaam\xc5\xbeiai, skirtingai nuo rankomis velt\xc5\xb3 veltini\xc5\xb3. \xc5\xbdmogaus rankos fizi\xc5\xa1kai negali taip tankiai suvelti vilnos, kaip specialios ma\xc5\xa1inos._NEWLINE_Gamybos procese nei\xc5\xa1vengiama rank\xc5\xb3 darbo. Veltiniai, kaip ir prie\xc5\xa1 daug met\xc5\xb3 ne siuvami ir ne presuojami, o gaunami pagal tam tikr\xc4\x85 technologij\xc4\x85 apdirbant avies viln\xc4\x85. Veltini\xc5\xb3 v\xc4\x97limui naudojamos \xc5\xbeiemos ir vasaros laikotarpio avi\xc5\xb3 kirpimo vilna. Vasarin\xc4\x97 vilna lengven\xc4\x97, turinti ma\xc5\xbeai p\xc5\xabk\xc5\xb3, o \xc5\xbeiemos kirpimo vilna turi ilgus plaukelius ir daug p\xc5\xabkeli\xc5\xb3. I\xc5\xa1 abiej\xc5\xb3 viln\xc5\xb3 mi\xc5\xa1inio pagaminami reikiamos kokyb\xc4\x97s batai. Tokia vilna gerai veliasi ir turi geras \xc5\xa1ilum\xc4\x85 sulaikan\xc4\x8dias savybes. Veltini\xc5\xb3 v\xc4\x97limas vyksta ant tam tikr\xc5\xb3 form\xc5\xb3._NEWLINE_Tobul\xc4\x97jant \xc5\xa1iuolaikin\xc4\x97ms vilnos perdirbimo technologijoms, nat\xc5\xabrali\xc4\x85 viln\xc4\x85 veltini\xc5\xb3 bat\xc5\xb3 gamyboje gali pakeisti dirbtin\xc4\x97s neaustin\xc4\x97s med\xc5\xbeiagos, pvz. filcas.\n_START_SECTION_\nIstorija\n_START_PARAGRAPH_\n\xc4\xae Rusios \xc5\xbeemes veltiniai pateko Aukso Ordos laikais i\xc5\xa1 tiurk\xc5\xb3 ir mongol\xc5\xb3 gen\xc4\x8di\xc5\xb3. Rusijoje veltiniai pla\xc4\x8diai paplito tik XIX a. pirmoje pus\xc4\x97je, kai juos prad\xc4\x97jo gaminti pramoniniu b\xc5\xabdu. Iki tol rank\xc5\xb3 gamybos veltiniai batai buvo prieinami tik pasiturintiems \xc5\xbemon\xc4\x97ms.'